แฟนพันธุ์แท้เก็บไดโดมอนเชื่อ2ปีซื้อขาย-อนาคตฟื้น
&#8220;เกรียงไกร ศิระวณิชการ&#8221; แฟนพันธุ์แท้ตลาดหุ้นไทย ควักเงินไม่ถึง 3 แสนบาท เก็บหุ้นไดโดมอน 5% หวังถือยาว
16 มิ.ย. 2553

“เกรียงไกร ศิระวณิชการ” แฟนพันธุ์แท้ตลาดหุ้นไทย ควักเงินไม่ถึง 3 แสนบาท เก็บหุ้นไดโดมอน 5% หวังถือยาว
นายเกรียงไกร ศิระวณิชการ นักลงทุนแฟนพันธุ์แท้ตลาดหุ้นไทย รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 11 มิ.ย. 2553 ได้ซื้อหุ้นบริษัท ไดโดมอน กรุ๊ป (DAIDO) จากธนาคารซีไอเอ็มบี ไทย จำนวน 271,164 หุ้น คิดเป็น 5.21% ราคาหุ้นละ 1.07 บาท มูลค่า 290,145 บาท 



เกรียงไกร
นายเกรียงไกร กล่าวว่า หุ้นไดโดมอนที่ซื้อมาจากธนาคารซีไอเอ็มบี ไทย เป็นหุ้นเดิมซึ่งธนาคารมีหุ้นตัวนี้มานานและไม่ต้องการถือลงทุนจึงติดต่อขายให้ และที่ผ่านมาได้ช่วยซื้อหุ้นตัวอื่นๆ ที่ธนาคารต้องการขาย 
สำหรับหุ้นไดโดมอนที่สนใจลงทุนเนื่องจากใช้เงินไม่มาก สามารถถือลงทุนระยะยาวได้ แม้ว่าหุ้นจะถูกพักซื้อขาย แต่เชื่อว่าภายใน 2 ปีข้างหน้า หุ้นต้องกลับเข้ามาซื้อขายหลังจากได้กลุ่มผู้ร่วมทุนใหม่แล้ว
“ผมมองว่าธุรกิจอาหารยังเติบโตได้ดี และการมีผู้ร่วมทุนใหม่เข้ามา อนาคตจะเป็นหุ้นที่มีผลประกอบการกำไร” นายเกรียงไกร กล่าว
นางสุวรรณี ไพโรจน์กิจจา นักลงทุน รายงานได้มาหุ้นไทยพัฒนาโรงงานอุตสาหกรรม (TFD) จำนวน 122 ล้านหุ้น หรือ 17.39% ราคาหุ้นละ 0.90 บาท รวม 109.8 ล้านบาท โดยซื้อจากนางสุมาลี อ่องจริต ผู้ถือหุ้นรายใหญ่ 
สำหรับการซื้อขายวันที่ 15 มิ.ย. มีรายการซื้อขายรายใหญ่ (บิ๊กล็อต) หุ้นสยามฟิวเจอร์ ดีเวลอปเมนท์ (SF) จำนวน 37 ล้านหุ้น มูลค่า 122 ล้านบาท เฉลี่ยหุ้นละ 3.30 บาท